《题单令双清阁》
宋代·胡寅

中扃有天游，一室四海见。
倘无空虚地，六凿互争战。
琴堂故萧爽。向也正墙面。
棘茨莽蒙蔽，鼷鼠纷旋转。
划除资豁达，顿觉云水眩。
瞰临幽阁出，率略重营缮。
从容五六客，尚得摇歌扇。
西山隔雉楼，佛髻三两现。
渺然宜北望，深碧湛芳蒨。
群峰涌翠浪，远迩相明绚。
珍禽知几种，演漾花雪片。
有时惠风来，轻皱蹙霜练。
最怜明月夜，酒渴光可咽。
主人蔼优政，不愧宓子贱。
挠之莫能浊，聊用青白燕。
心澄迹自洁，眼静照还遍。
他年腾踏去，回观等邮传。
只今檐前渌，但足注诗砚。
予方混泥涂，每愧陪高宴。
更书梁栋间，何以贲花县。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。